Diari Oficial de la Generalitat Valenciana


Sumari del DOGV 3490, del 07-05-1999 (1999/3971)

ORDRE conjunta de 7 d’abril de 1999, de la Conselleria de Cultura, Educació i Ciència i de la Conselleria de Medi Ambient, per la qual es convoca un concurs públic de projectes d’educació ambiental, i ajudes i subvencions per a la seua realització durant el curs acadèmic 1999/2000, dirigit a centres docents dels nivells no universitaris, públics i privats concertats, de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3490

Data del DOGV
:   07-05-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/3971


Data del document
:   07-04-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * ajuda pública
    * educació cívica
    * suport econòmic
    * centre d'ensenyament
    * política de medi ambient

ORDRE conjunta de 7 d'abril de 1999, de la Conselleria de Cultura, Educació i Ciència i de la Conselleria de Medi Ambient, per la qual es convoca un concurs públic de projectes d'educació ambiental, i ajudes i subvencions per a la seua realització durant el curs acadèmic 1999/2000, dirigit a centres docents dels nivells no universitaris, públics i privats concertats, de la Comunitat Valenciana. [1999/S3971]
  
La Llei Orgànica 1/1990, de 3 d'octubre, d'Ordenació General del Sistema Educatiu, en l'article 2, establix com un dels principis que regulen l'activitat educativa, la formació en el respecte i la defensa del medi ambient.
  
No obstant això, el concepte d'educació ambiental ha anat canviant, des de la visió d'educar per a conservar, passant per educar per a conscienciar, fins a l'actualitat que se centra en educar per a canviar.
  
L'Agenda 21, pla d'acció de la Cimera de Rio de 1992, dóna un protagonisme especial als xiquets i els joves en relació al desenrotllament sostenible, insistix que tots hem de buscar un futur comú, que faça possible satisfer les necessitats del present, sense posar en perill la capacitat de les generacions futures en la satisfacció de les seues.
  
Des de la Cimera de la Terra de Rio, s'inicia una nova concepció de l'educació ambiental, com a opció per a la formació moral, política i social dels ciutadans davant la crisi ecològica. El desenrotllament sostenible vincula definitivament qualsevol estratègia educativa a una visió global, ambiental i no sols ecològica, de les possibles alternatives per a un futur socialment equitatiu i ecològicament sustentable.
  
La nova ordenació del sistema educatiu considera l'educació ambiental com un tema transversal, perquè no correspon de manera exclusiva a una única àrea del currículum, però està present de forma global en els objectius i continguts de totes.
  
Atés el seu caràcter transversal, l'educació ambiental és responsabilitat del professorat i, per extensió, de tota la comunitat educativa. El centre docent com a institució, en virtut de la seua autonomia pedagògica i organitzativa, s'ha d'ocupar de l'educació ambiental de tot el seu alumnat. Per això, l'Ordre de 20 de desembre de 1994 (DOGV núm. 2.462, de 03.03.1995), del conseller d'Educació i Ciència, que dicta instruccions per al desenrotllament de l'educació en valors, regula que els centres docents programaran els temes transversals, que s'inclouran en el projecte educatiu, en els projectes curriculars i en les programacions didàctiques, i organitzaran totes les activitats educatives habituals segons els valors que configuren els temes transversals.
  
En conseqüència, l'educació ambiental ha de formar part d'un projecte global d'un centre sostenible en el qual confluïsquen els distints temes transversals conservant cada un el que té d'específic, que permeta la participació de tota la comunitat educativa, que incloga propostes de millora i que intente realitzar-les, ja que si la nostra forma de viure encara no és sostenible, l'escola, obrint-se a la innovació, pot servir també per a transformar el seu entorn i ajudar a construir una societat sustentable.
  
La Conselleria de Cultura, Educació i Ciència i la Conselleria de Medi Ambient de la Generalitat Valenciana són conscients de la importància de l'educació ambiental i tenen en compte els programes internacionals de les Nacions Unides (PNUMA) i de la UNESCO (PIEA), les recomanacions dels ministres d'Educació de la Unió Europea, i els objectius de la política de medi ambient senyalats en la Carta de les Nacionalitats i Regions Europees per al Medi Ambient (Carta de València de 1995). Per això, brinden als centres docents, a l'alumnat i al professorat, la possibilitat de descobrir i valorar el patrimoni natural, social i cultural de les terres valencianes, dins del context històric, social i lingüístic propi, així com els recursos i l'assessorament institucional dels Centres d'Educació Ambiental (CEA), dels Centres d'Informació (CI) dels Espais Protegits, dels Centres de Formació, Innovació i Recursos Educatius (CEFIRE) i de la Inspecció d'Educació.
  
Per això, i fent ús de les atribucions conferides per l'article 35 de la Llei 5/1983, de 30 de desembre, de Govern Valencià,
  
ORDENEM
  
Primer. Convocatòria
  
Convocar un concurs públic de projectes d'educació ambiental i ajudes i subvencions per a la seua realització durant el curs acadèmic 1999/2000, i aprovar les bases per què es regirà la convocatòria, que figuren en l'annex I.
  
Segon. Finançament
  
Les ajudes i subvencions concedides tindran la finalitat de sufragar parcialment les despeses de funcionament que genere, al centre docent, la realització dels projectes d'educació ambiental. En tot cas, la quantitat concedida no podrà excedir el total de les despeses generades al centre per la realització dels projectes.
  
Les ajudes i subvencions seran sufragades a càrrec dels capítols i línies del pressupost de la Conselleria de Cultura, Educació i Ciència de la Generalitat Valenciana per a l'exercici de 1999, pels següents imports màxims:
  
1. Per a la realització de les activitats dels projectes d'educació ambiental, als centres docents públics se'ls lliurarà una quantitat a càrrec del capítol II del programa 421.30, per un import global màxim de 51.939.786 pessetes.
  
2. Per a la realització de les activitats dels projectes d'educació ambiental, els centres docents privats concertats podran sol·licitar una subvenció a càrrec del capítol IV del programa 421.30 de la línia 414, per un import global màxim de 5.000.000 pessetes.
  
Disposicions finals
  
Primera
  
La Conselleria de Cultura, Educació i Ciència i la Conselleria de Medi Ambient es reserven el dret de difondre i publicar els treballs dels projectes que resulten seleccionats durant el temps màxim d'un any.
  
Segona
  
S'aplicarà el text refós de la Llei d'Hisenda Pública de la Generalitat Valenciana, en el cas dels centres docents privats concertats, i la Llei de Pressupostos de la Generalitat Valenciana per a 1999, als centres públics, en tots aquells aspectes que no regule la present ordre.
  
Tercera
  
Es delega en la Direcció General d'Ordenació i Innovació Educativa i Política Lingüística i en la Direcció General d'Educació Ambiental la facultat de resoldre la concessió de les ajudes i subvencions que regula la present ordre, i se'ls autoritza a adoptar les mesures que siguen necessàries per al seu compliment i desenrotllament, i a resoldre totes les incidències que es plantegen en la seua interpretació i execució.
  
Quarta
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra la present ordre, que esgota la via administrativa, l'interessat podrà interposar recurs contenciós administratiu davant del Tribunal Superior de Justícia de la Comunitat Valenciana en el termini de dos mesos o 10 dies, si s'opta per seguir el procediment per a la protecció dels drets fonamentals de la persona, comptats tots dos des de l'endemà de la seua publicació en el Diari Oficial de la Generalitat Valenciana. Tot això, conforme disposen els articles 10, 14, 46 i 115 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 7 d'abril de 1999
  
El conseller de Cultura, Educació i Ciència
  
MANUEL TARANCÓN FANDOS
  
El conseller de Medi Ambient
  
JOSÉ MANUEL CASTELLÀ ALMIÑANA
  
Annex I
  
Bases de la convocatòria de projectes d'educació ambiental
  
Primera. Objectiu
  
Promoure que els centres docents realitzen projectes d'educació ambiental, que introduïsquen innovacions i experimentacions didàctiques, i que contribuïsquen al desenrotllament sostenible; així com facilitar les ajudes i subvencions necessàries per a la formació del professorat i l'ús d'equipaments i recursos.
  
Segona. Projectes i modalitats de participació
  
1. Els projectes tractaran l'educació ambiental com un dels elements que han de constituir un projecte global d'intervenció dels temes transversals en el Projecte Educatiu, en els Projectes Curriculars i en les Programacions Didàctiques, així com en l'organització i el funcionament dels centres docents.
  
2. Per a realitzar els dits projectes, els centres docents podran acollir-se a les modalitats següents:
  
2.1. Modalitat A:
  
Participació en els projectes que porten a terme els Centres d'Educació Ambiental de la Conselleria de Cultura, Educació i Ciència i els Centres d'Informació dels Espais Naturals Protegits de la Conselleria de Medi Ambient, que figuren en l'annex II (tenen el títol genèric: Introducció de l'educació ambiental als centres docents).
  
La participació té un caràcter formatiu per al professorat, equivalent a la realització d'un mòdul de formació i experimentació d'una duració mínima de 60 hores, distribuïdes de la següent forma:
  
- Reflexió teòrica del professorat (en sessions a partir de les 17 hores): 15 hores.
  
- Elaboració del projecte: 9 hores.
  
- Presentació i aprovació del projecte en el CEA o CI: 9 hores.
  
- Realització del projecte en l'equipament (una sessió com a mínim): 9 hores.
  
- Coordinació, seguiment i avaluació del projecte al centre docent: 9 hores.
  
- Elaboració d'una memòria: 9 hores.
  
2.2. Modalitat B:
  
Elaboració de forma autònoma de projectes propis del centre docent des d'un plantejament global. Estos projectes intentaran integrar altres temes transversals en un projecte global en què el punt de partida és l'educació ambiental. Així mateix, els projectes podran o no implicar equipaments d'educació ambiental de la Comunitat Valenciana diferents dels recollits en la modalitat A.
  
Tercera. Destinataris i forma de participació
  
Podran participar en la convocatòria els centres docents públics i privats concertats de la Comunitat Valenciana, que impartixen els ensenyaments següents:
  
- Educació Infantil.
  
- Educació Primària.
  
- Educació Secundària Obligatòria, BUP, COU, FP i Ensenyaments de Règim Especial.
  
- Educació Especial.
  
- Educació de les Persones Adultes.
  
Els projectes podran ser presentats pel claustre de professors, departaments, seminaris, equips de cicle o nivell, o professorat destinat en un o diversos centres docents.
  
Quarta. Sol·licituds i documentació
  
1. Sol·licituds
  
Els centres docents públics i privats concertats podran participar en la convocatòria, omplint els models de sol·licitud que s'indiquen a continuació:
  
a) Per a projectes de la modalitat A, s'omplirà i tramitarà la sol·licitud que figura en l'annex III.
  
b) Per a projectes de la modalitat B, s'omplirà i tramitarà la sol·licitud que figura en l'annex IV.
  
2. Documentació complementària
  
a) S'adjuntarà a la sol·licitud un projecte de participació (modalitat A) o un projecte propi (modalitat B), que especificarà, com a mínim:
  
- Títol
  
- Professorat implicat
  
- Continguts curriculars seleccionats com resposta als interrogants que sorgixen del seu entorn.
  
- Implicació de diferents temes transversals.
  
- Objectius proposats per a la promoció de l'educació en valors.
  
- Relació entre el projecte presentat i el projecte educatiu de centre, els projectes curriculars, les programacions didàctiques, l'organització i el funcionament del centre.
  
- Col·laboració dels diferents membres de la comunitat educativa i de diverses institucions.
  
- Pla de treball: activitats programades per a desenrotllar per l'alumnat, calendari previst i metodologia.
  
- Criteris previstos per a avaluar el projecte.
  
- Estratègies per a la difusió del projecte.
  
b) Certificat de l'aprovació del Consell Escolar del centre o centres en què es desenrotllarà el projecte, o de l'òrgan competent, segons el model que figura en l'annex V.
  
Quinta. Presentació i termini
  
1. Les sol·licituds, acompanyades de la documentació complementària, aniran dirigides al director territorial de Cultura i Educació corresponent i es podran presentar en el Registre de les direccions territorials de Cultura i Educació o per qualsevol de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. El termini de presentació és de 30 dies naturals, comptats a partir de l'endemà de la publicació de la present ordre en el Diari Oficial de la Generalitat Valenciana.
  
S'entendrà que les sol·licituds han tingut entrada en la data en què van ser entregades a les oficines mencionades en l'apartat anterior. Si el termini finalitza en un dissabte, que les dites oficines estiguen tancades, s'entendrà prorrogat al primer dia hàbil següent.
  
Sisena. Ajudes i subvencions
  
1. Els centres públics podran presentar projectes de les 2 modalitats. Per a desenrotllar els dits projectes, podran sol·licitar una sobredotació per despeses extraordinàries de funcionament. Per a això, remetran un pressupost per cada projecte presentat, detallat per conceptes, segons el model que figura en l'Annex VI, en el termini indicat en la base quinta.
  
2. Els centres privats concertats podran presentar, així mateix, projectes de les 2 modalitats. Per a desenrotllar els dits projectes podran sol·licitar subvencions. Per a això, remetran un pressupost per cada projecte presentat, detallat per conceptes, segons el model que figura en l'Annex VI, en el termini indicat en la base quinta, acreditant a més el compliment dels requisits establits en l'Ordre de la Conselleria d'Economia i Hisenda, de 30 de maig de 1996 (DOGV num. 2.775).
  
3. L'import màxim de cada ajuda o subvenció per a cadascun dels projectes seleccionats serà de 150.000 pessetes, per als projectes de la modalitat A; de 250.000 pessetes., per als projectes de la modalitat B. La dita ajuda o subvenció es destinarà al finançament de les següents despeses derivades de l'execució del projecte: material fungible, bibliografia, desplaçaments, ús d'equipaments d'educació ambiental i reprografia.
  
Setena. Comissió de Selecció
  
1. La selecció de projectes i la proposta de concessió d'ajudes i subvencions serà realitzada per una Comissió formada per:
  
- President: el director general d'Ordenació i Innovació Educativa i Política Lingüística o la persona en qui delegue.
  
- Vocals:
  
Els tres subdirectors territorials d'Educació o la persona designada a l'efecte pel director territorial corresponent.
  
Tres assessors o assessores de CEFIRE, designats pel director general d'Ordenació i Innovació Educativa i Política Lingüística.
  
Un inspector o inspectora d'Educació designat pel director general d'Ordenació i Innovació Educativa i Política Lingüística.
  
El cap de la Secció d'Extensió Educativa de la Direcció General d'Ordenació i Innovació Educativa i Política Lingüística.
  
Un funcionari o funcionària, tècnics en educació ambiental, designat per la directora general d'Educació Ambiental.
  
- Secretari: un tècnic d'Extensió Educativa designat pel director general d'Ordenació i Innovació Educativa i Política Lingüística.
  
2. La comissió podrà dotar-se de l'assessorament d'aquells tècnics que considere oportú per a completar la valoració dels projectes.
  
3. El funcionament de la comissió s'ajustarà al que disposen els articles 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Huitena. Criteris de selecció
  
Els projectes presentats seran seleccionats, als efectes de realitzar la corresponent proposta d'assignació econòmica, aplicant els següents criteris:
  
1. Qualitat tècnica del projecte: fins a 10 punts.
  
- Grau de promoció de l'educació en valors: fins a 2 punts.
  
- Implicació de més d'un tema transversal en el projecte, fins a 1 punt.
  
- Relació entre el projecte presentat i el projecte educatiu de centre, els projectes curriculars i les programacions didàctiques: fins a 2 punts.
  
- Selecció de continguts com a resposta als interrogants que sorgixen de l'entorn: fins a 3 punts.
  
- Percentatge del professorat implicat: fins a 1 punt.
  
- Col·laboració dels diferents membres de la comunitat educativa i de diverses institucions: fins a 1 punt.
  
2. Temes inclosos en campanyes o programes institucionals d'educació ambiental: 1 punt.
  
3. Centres docents que estan desenrotllant un projecte de compensació educativa, segons les Resolucions de 29 d'octubre de 1998 (DOGV de 18.11.1998) i de 4 de desembre de 1998 (DOGV de 17.12.1998) o que estan situats en zones rurals o desfavorides per diverses raons socioeconòmiques, sempre que obtinguen un mínim de 5 punts en l'apartat 1 (qualitat tècnica del projecte): 5 punts
  
5. Els projectes que podran ser seleccionats del total dels presentats per cada centre en les 2 modalitats dependrà de les unitats que tinga: un màxim de 3 projectes per a centres de 21 unitats o més; 2 projectes per a centres entre 20 i 9 unitats; i un projecte per a aquells centres de 8 unitats o menys. No obstant, una vegada realitzada l'adjudicació de les ajudes i subvencions, aplicant el criteri anterior, si hi haguera disponibilitat pressupostària s'atendria als altres projectes presentats, segons la puntuació obtinguda.
  
Novena. Publicació de la resolució
  
1. Resolució provisional:
  
a) La Comissió de Selecció, en funció de la puntuació obtinguda, elaborarà la relació provisional de projectes seleccionats, fent constar les assignacions econòmiques adjudicades, que es farà pública als taulers d'anuncis de la Conselleria de Cultura, Educació i Ciència i de la Conselleria de Medi Ambient, i de les seues respectives direccions territorials.
  
b) Hi haurà un termini de 8 dies naturals per a efectuar reclamacions davant de la Comissió de Selecció, que les resoldrà i elevarà la proposta definitiva a la Direcció General d'Ordenació i Innovació Educativa i Política Lingüística i a la Direcció General d'Educació Ambiental.
  
2. Resolució definitiva:
  
a) Vista la proposta de la Comissió de Selecció, la Direcció General d'Ordenació i Innovació Educativa i Política Lingüística i la Direcció General d'Educació Ambiental dictaran conjuntament la resolució definitiva de la convocatòria, que serà publicada en el Diari Oficial de la Generalitat Valenciana.
  
b) Si passen tres mesos des de l'endemà de la finalització del termini per a la presentació de les sol·licituds, sense recaure resolució expressa, s'entendran denegades.
  
Deu. Seguiment i avaluació dels projectes. Certificació
  
1. Els centres docents realitzaran una memòria per cada projecte seleccionat, seguint el model que figura en l'annex VII.
  
La memòria serà presentada a la Direcció Territorial de Cultura i Educació corresponent, abans del 10 de juliol de l'any 2000, que la remetrà a la Direcció General d'Ordenació i Innovació Educativa i Política Lingüística en els 20 dies següents.
  
2. En el cas dels projectes de la modalitat A, la memòria serà avaluada per l'assessor o l'assessora de CEFIRE responsable de cada projecte.
  
En el cas dels projectes de la modalitat B, la memòria serà avaluada pels assessors o assessores d'educació ambiental del CEFIRE a qui corresponga el centre docent.
  
3. El director o la directora del CEFIRE corresponent, a proposta de l'assessor o l'assessora que haja avaluat el projecte, certificarà les hores de formació del professorat participant, especificades en la base segona d'esta ordre per als projectes de la modalitat A.
  
4. El director o la directora del CEFIRE corresponent, a proposta de l'assessor o l'assessora corresponent que haja avaluat el projecte, expedirà un certificat de participació al professorat implicat en els projectes de la modalitat B.
  
Onze. Obligacions dels beneficiaris
  
L'acceptació de la realització dels projectes i la percepció de les ajudes i subvencions per part dels centres implica els compromisos següents:
  
1. Realització del projecte d'educació ambiental.
  
2. Presentació de la memòria del projecte, a què fa referència la base deu.
  
3. Assistència del professorat implicat en el projecte a les jornades de formació i de seguiment que siguen convocades.
  
4. Justificació econòmica de la quantitat ingressada als centres públics o de les subvencions rebudes pels centres privats concertats, segons s'indica en la base dotze.
  
5. Facilitar l'accés a la informació requerida en les actuacions de seguiment del projecte, que realitzen la Conselleria de Cultura, Educació i Ciència i la Conselleria de Medi Ambient.
  
Dotze. Percepció i justificació de les ajudes i subvencions
  
1. Els centres públics rebran la quantitat adjudicada, una vegada acceptada expressament la realització del projecte d'educació ambiental a través d'escrit de la direcció del centre a la Direcció General d'Ordenació i Innovació Educativa i Política Lingüística. El lliurament de la dita quantitat s'efectuarà a través d'ordres de pagament en ferm, a proposta de la Conselleria de Cultura, Educació i Ciència i a càrrec del pressupost anual d'aquella, com disposa l'article 11 de la Llei 11/1998, de 29 de desembre, de Pressupostos de la Generalitat Valenciana per a 1999.
  
Atés el seu caràcter de sobredotació per despeses extraordinàries de funcionament, en els documents de control de l'activitat econòmica del centre hauran d'especificar-se clarament els ingressos i les despeses que es produïsquen per raó de la present convocatòria. Així mateix, s'adjuntarà la justificació de l'import de la quantitat concedida, a la justificació anual que han d'efectuar, segons disposa l'Ordre de 18 de maig de 1995, de la Conselleria de Cultura, Educació i Ciència (publicada en el DOGV núm. 2.526).
  
Els centres privats concertats percebran l'ajuda atorgada després de la justificació del compliment de la finalitat per a la qual es va concedir. Per això, remetran els documents corresponents originals, o les seues fotocòpies compulsades, a la Direcció General d'Ordenació i Innovació Educativa i Política Lingüística.
  
Tota alteració de les condicions tingudes en compte per a la concessió de les subvencions i, en tot cas, l'obtenció concurrent de subvenció o ajuda atorgada per altres administracions o entitats públiques o privades, podrà donar lloc a la modificació de la resolució de concessió.
  
L'import de les subvencions, en cap cas, podrà ser de tal quantia que, aïlladament o sumat a les subvencions o ajudes d'altres administracions públiques o privades, supere el cost de l'activitat a desenrotllar pel beneficiari.
  
Procedirà el reintegrament de les quantitats percebudes i l'exigència de l'interés de demora des del moment de pagament de la subvenció en els següents casos: incompliment de l'obligació de justificació; obtenció de la subvenció sense reunir les condicions requerides per a això; incompliment de la finalitat per a la qual la subvenció va ser concedida; incompliment de les condicions imposades als beneficiaris en la concessió de la subvenció. Igualment, quan la subvenció principal siga de la Generalitat Valenciana, procedirà el reintegrament de l'excés obtingut sobre el cost de l'activitat.
  
Quan en l'exercici de les funcions d'inspecció o control es deduïsquen indicis de la incorrecta obtenció, gaudiment o destinació de la subvenció o ajuda percebuda, els agents encarregats de la seua realització podran acordar la retenció de les factures, documents equivalents o substitutius i de qualsevol altre document relatiu a les operacions en què tals indicis es manifesten.
  
2. L'escrit d'acceptació i els documents justificatius a què fa referència el punt 1 de la present base, es podran presentar en els registres de les Direccions Territorials de Cultura i Educació o per qualsevol de les altres formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El termini de presentació dels dits documents serà de 30 dies naturals comptats a partir de l'endemà de la publicació de la resolució definitiva en el Diari Oficial de la Generalitat Valenciana.
  
S'entendrà que els documents han tingut entrada en la data en què van ser entregats en les mencionades oficines. Si el termini finalitza en un dissabte en què les oficines estiguen tancades, s'entendrà prorrogat al primer dia hàbil següent.
  
Annex II
  
Localització i característiques dels centres d'Educació Ambiental i dels centres d'Informació dels Espais Naturals Protegits en què es poden desenrotllar projectes de la modalitat A:
  
1. CEA Racó de l'Olla (el Saler-València): Estudi del parc natural. Els seus ecosistemes (albufera, marjal, dunes, mallades i platja). Usos i problemàtiques ambientals.
  
2. CEA El Termet (Vila-real): riu Millars (aprofitament d'aigües, curs baix). Ecosistema urbà. Estudi de la Serra d'Espadà.
  
3. CEA Aula de la Mar (Benicàssim): L'equilibri ambiental al litoral. Explotació i utilització dels recursos marins. Les problemàtiques mediambientals de les zones costeres. Turisme i medi ambient.
  
4. CEA Benacantil (Alacant): Ecosistema urbà i bosc mediterrani, Illa de Tabarca.
  
5. CEA Almafrà (Benidorm): Ecosistema urbà. Turisme i medi ambient. L'aigua.
  
6. CEA La Casella-Murta (Alzira): El bosc mediterrani. L'equilibri ambiental. Coneixement del medi natural.
  
7. CEA Casa de la Natura (Gandia): Riu Serpis. Ecosistema urbà. Agricultura biològica. Problemàtiques mediambientals. Seminari Europeu: Aigua: molta i poca.
  
8. Gabinet didàctic del Jardí Botànic de València: Jardí Botànic.
  
9. CEA Hort de Trénor (Torrent): Proposta botànica. Impacte humà del barranc de Torrent. Zona humida del barranc de Cortixelles.
  
10. Centre d'Informació del Parc Natural de l'Albufera (Racó de l'Olla de València): Estudi de la flora i fauna de les zones humides. Estudi de l'ecosistema d'un llac i l'etnologia.
  
11. Centre d'Informació del Parc Natural del Prat de Cabanes-Torreblanca, Centre d'Aqüicultura de Torre de la Sal (Cabanes): Estudi de la flora i fauna (ictiofauna i avifauna principalment). Ecosistema platja. Impactes humans (extracció de torba).
  
12. Centre d'Informació del Parc Natural del Fondó (Elx-Crevillent): Estudis de fauna i flora. Estudi integral de l'aigua (importància, consum, zones humides, etc.).
  
13. Centre d'Informació del Parc Natural del Carrascar de la Font Roja, cases de la propietat municipal al Santuari (Alcoi): estudi de la vegetació, fauna i etnologia (les caves o pous de neu).
  
14. Centre d'Informació del Parc Natural del Penyal d'Ifac, Aula del Penyal (Calp): Estudi de la vegetació a través d'un viver didàctic. Pràctiques de biologia marina.
  
15. Centre d'Informació del Parc Natural del Montgó, Casa de Torrecremada (Dénia). Casa de la Cultura (Xàbia): Estudi de vegetació autòctona i d'etnologia.
  
16. Centre d'Informació del Parc Natural de les Salines de Santa Pola, Casa Forestal de Guardamar del Segura (Guardamar del Segura): Estudi de l'avifauna i de l'activitat salinera.
  
17. Centre d'Informació del Parc Natural de les Llacunes de la Mata-Torrevella, Casa Forestal de la Mata (Torrevella): Estudi de la flora i fauna i de l'activitat salinera.
  
18. Centre d'Informació del Parc Natural de la Marjal de Pego-Oliva: Estudi de la flora i fauna de les zones humides.
  
19. Centre d'Informació del Paratge Natural del Desert de les Palmes, la Bartola (Benicàssim): estudis de la vegetació, fauna i geologia. Tècniques i pràctiques de repoblacions. Treballs en vivers forestals.
  
20. Centre d'Informació de la Reserva Natural de les Illes Columbrets, Planetari de Castelló (Castelló de la Plana): la fragilitat de les illes impossibilita la instal·lació d'un centre. Permet una aproximació al coneixement de les seues característiques generals (insularitat, especiació, etc.).
  
Annex III
  
Sol·licitud del centre per a participar en projectes d'educació ambiental de la modalitat A (adjuntar el projecte o projectes a la sol·licitud).
  
a) Dades del centre:
  
Règim: públic: [ ] (marcar una X)
  
Privat concertat [ ]
  
Nom: ... Codi: ...
  
Direcció:... CP: ...
  
Localitat: ... Prov.: ... Tel.: ... FAX: ...
  
Nivells d'ensenyament que s'impartixen: ...
  
Nombre total d'unitats: ...
  
Nombre de professors/es: ...
  
b) Sol·licita
  
......... ..............., .....d ............de 1999
  
El/La director/a o el/la titular del centre
  
SR. DIRECTOR TERRITORIAL DE CULTURA I EDUCACIÓ D \_\_\_\_\_\_
  
Annex IV
  
Sol·licitud del centre per a participar en projectes d'educació ambiental de la modalitat B (adjuntar el projecte o projectes a la sol·licitud)
  
a) Dades del centre:
  
Règim: Públic.............. [ ] (marcar una X)
  
Privat concertat ........... [ ]
  
Nom: ... Códi: ...
  
Direcció: ... CP: ...
  
Localitat: ... Prov.: ... Tel.: ... FAX: ...
  
Nivells d'ensenyament que s'impartixen: ...
  
Nombre total d'unitats: ...
  
Nombre de professors/ores...
  
b) Títol del projecte i professorat responsable
  
......................................................................................................
  
......................................................................................................
  
......................................., .... d ........... de 1999
  
El/La director/a o el/la titular del centre
  
SR. DIRECTOR TERRITORIAL DE CULTURA I EDUCACIÓ D\_\_\_
  
Annex V
  
Certificat d'aprovació dels projectes d'educació ambiental
  
Sr./Sra. ....
  
director/a del centre: ... Codi:....
  
Certifique:
  
Que dins de les activitats del centre per al curs acadèmic 1999/2000, es preveu la realització del/ dels projecte/s d'educació ambiental, titulat/s:
  
......................................................................................................
  
.....................................................................................................,
  
que tenen l'aprovació dels òrgans competents.
  
I perquè conste, als efectes previstos en l'Ordre de convocatòria, estenc el certificat a ..., ... d ... de ...
  
SR. DIRECTOR TERRITORIAL DE CULTURA I EDUCACIÓ D...
  
Annex VI
  
Pressupost del projecte d'educació ambiental
  
a) Dades del centre
  
Règim: públic...............[ ] (marcar una X)
  
Privat concertat ............[ ]
  
Nom: ...
  
Direcció:.... CP: ...
  
Localitat:... Prov.: ... Tel.:... FAX: ...
  
Codi centre: ... CIF: ...
  
Nom entitat bancària: ...
  
Direcció sucursal: ... Localitat: ...
  
Codi sucursal: ... Núm. compte.: ...
  
b) Projecte
  
Modalitat: A ( ) (marcar una X)
  
 B ( )
  
Títol del projecte: ...
  
Professorat responsable: ...
  
c) Previsions econòmiques
  
Concepte Quantitat
  
Desplaçaments
  
Ús d'equipaments d'EA
  
Material fungible
  
Bibliografia
  
Reprografia
  
 Total :................ PTA.
  
......................................., .... de ........... de 1999
  
EL/LA DIRECTOR/A O EL/LA TITULAR DEL CENTRE
  
SR. DIRECTOR TERRITORIAL DE CULTURA I EDUCACIÓ D ...
  
Annex VII
  
Guió de la memòria
  
1. Dades del centre i títol del projecte
  
2. Context
  
2.1. Descripció del centre docent i del seu entorn.
  
2.2. Participació i coordinació del professorat.
  
2.3. Recursos materials i didàctics utilitzats.
  
2.4. Col·laboració d'altres persones i institucions implicades.
  
3. Projecte
  
3.1. Descripció breu de les seues característiques.
  
3.2. Objectius aconseguits com a resposta als interrogants sorgits de l'entorn.
  
3.3. Repercussió en el projecte educatiu, els projectes curriculars, les programacions didàctiques, l'organització i el funcionament del centre.
  
4. Realització del projecte
  
4.1. Continguts treballats.
  
4.2. Temporalització.
  
4.3. Metodologia utilitzada.
  
4.4. Activitats realitzades.
  
5. Conclusions
  
5.1. Valoració del projecte realitzat.